Fodboldklubben FC Hjørring har tænkt at kæmpe sig op og ud af gammel gæld på næsten tre millioner kroner og frem ad mod lysere tider.

Mandag aften var der generalforsamling i FC Hjørring ApS, og bestyrelsen blev her enige om, at der i den kommende periode frem mod jul skal arbejdes målrettet for, at der også i fremtiden er en klub, der hedder FC Hjørring. I øjeblikket kører klubben med et underskud på 2,9 millioner kroner, og økonomien er elendig. - Vi har sat gang i en handlingsplan, så vi kan få styr på gammel gæld, og vi har allerede tilsagn om ny kapital.  Ligesom vi har lært at dette, og skal følge økonomien langt mere tæt end tilfældet har været hidtil, siger bestyrelsesformand Henrik Stoksted Sørensen. Han indrømmer, at det har været noget dyrere for klubben end forventet at etablere sig i 1. division. -  Vi tror på det her, for der er ingen i Hjørring, der kan være tjent med, at det ikke lykkes for os. Og jeg vil gøre alt for det sker inden for de næste fjorten dage, siger Henrik Stoksted Sørensen.